Tumaalee HMFDRI akka waliigalaa irraa hubachuun akka danda'amutti ol'aantummaa heera mootummaa jechuun tumaaleen heera mootummaa qaamolee mootummaa hundaaf jechuun seera baastuu, seera raawwachiiftuu fi seera hiiktuun kabajuu akka qabanii fi bitamuufi akka qaban akkasumas seeronnii fi qajeelfammoonni qaamolee kanaan bahan heera mootummaatiin gadi akka ta'an hubachuu dandeenya. Seerri kamiiyyuu yookiin murtiin kamuu heera mootummaa waliin kan wal faalleessu yoo ta'ee raawwatiinsa akka hin qabanne ilaallee jirra. Kanaafuu heerri mootummaa gama tokkoon qaamoleen kun hojii isaanii seera irratti hundaa'anii akka hojjetan qaamolee kanneen hundeessuudhaan leenjii gahaa kan kennu yoo ta'u gama biraatiin ammoo mirgi dhala namoomaa akka hin sarbamneef daangaa ni kaa'a. Qaamoleen hundinuu heera mootummaa kabajuu fi kabachiisuu kan qaban heerri mootummaa seera ol'aanaa waan ta'eef qofa miti.Maddi heera mootummaa kabajuu fi kabachiisuun ka'uumsa kan godhate ibsama birmadummaa saboota, sab-lammootaa fi ummattoota ta'uu isaatiin akka ta'e ni hubatama.